**La Coruña** (službeno na galicijskom: *A Coruña*) ili samo *Coruña* je lučki grad od 244,099 stanovnika na krajnjem sjeverozapadu Španjolske, koji administrativno podpada pod autonomnu zajednicu Galiciju i Provinciju La Coruña u kojoj je administrativni centar.

Geografske karakteristike
-------------------------

Gradska vijećnica
La Coruña leži u zaljevu Ria do Burgo (dio Atlantika), na ušću rijeke Mero.

Grad je podjeljen na historijski centar *Ciudad Vieja*, koji leži duž poluotoka između dva zaljeva Orzan i Coruña, i modernog dijela *Ciudad Nueva* (ili La Pescadería) koji se prostire po kopnu i duž uske prevlake, gdje su podignuta stambena predgrađa. Jedna od karakteristika korunskih kuća je *mirador*, ostakljen balkonski prozor za zaštitu od vjetra.

Historija
---------

Za Antičkog Rima Coruña je bila poznata kao luka **Brigantium**, njeno današnje ime vjerojatno je izvedeno iz *Coronium*, imena po kojem je bila poznata u srednjem vijeku. Mauri su vladali Coroniumom tokom 8. 9. i 10. vijeka, a Portugalci u 14. vijeku. Tek od 15. vijeka je ponovno i definitivno pod španjolskom vlašću. John od Genta, vojvoda od Lancastera, iskrcao se u luci Coruñe 1386. u nastojanju da se dočepa lkastiljskog trona.

Velika Španjolska nepobjediva armada otplovila je upravo iz Coruñe (gdje se sklonila od nevremena) 26. jula 1588. u napad na Englesku.
Sljedeće godine engleska flota pod komandom palicom Francisa Draka i Johna Norrisa uspjela je zapaliti zatečene španjolske brodove i orobiti donji dio luke Coruñe. 
Za Španjolskog rata za nezavisnost Coruña je bila 16. januara 1809. poprište bitke u kojoj se vojska Ujedinjenog Kraljevstva Velike Britanije i Irske pod vodstvom generala Johna Moora sukobila sa napoleonovim snagama. Kako je general Moore umro za vrijeme bitke, Britanci su se povukli, a Francuzi su uspjeli zadržati grad 

Nakon Španjolsko-američkog rata 1898. Coruña je pretrpila tešku krizu, jer je Španjolska izgubila kolonije Kubu i Portoriko, sa kojima je dotad sjajno trgovala.

Znamenitosti
------------

Najveća znamenitost grada je zamak *San Antón*, koji se nalazi na otočiću koji je danas povezan sa kopnom. Svojevremeno je služio kao utvrda i vojni zatvor, a danas je gradski arheološki muzej. Od ostalih znamenitosti treba navesti rimski toranj Hercules, svjetionik podignut za vladavine cara Trajana (98-117), kog su po narodnoj legendi izgradili Feničani i crkve; *Santiago* (12. vijek), *Santa María del Campo* (13. vijek) i baroknu *Santo Domingo* iz 18. vijeka.

U parku *San Carlos* nalazi se granitna grobnica Johna Moora.

Privreda
--------

Zbog svog položaja u blizini velike pomorske rute između sjeverozapadne Evrope i Latinske Amerike, Coruña je jedna od glavnih luka sjeverne Španjolske, iz koje se izvoze poljoprivredni proizvodi (naročito luk i krumpir) i uvozi ugljen, sol i industrijska roba. Ona je drugi po veličini centar ribarstva u zemlji i mjesto u kom se nalaze brojne solane i tvornice konzervi. 
Coruña je i snažan industrijski centar, lokalitet u kom se nalazi velika rafinerija nafte i proizvodi; tekstil, aluminij, kemikalije i mašine. U južnom predgrađu Santa Lucia nalazi se velika tvornica duhana i brodogradilište za izgradnju ribarskih brodova.

Coruña je zbog lijepih plaža i poznati turistički resort i značajno tržište nekretnina (kuće za odmor).

Grad ima škole za navigaciju i agnonomiju, i veliki vojni garnizon sa arsenalom.

Poznati sugrađani
-----------------

* Emilia Pardo Bazán (1851. - 1921.) književnica

Sport
-----

Grad je od 1906. dom nogometnog kluba Deportivo de La Coruña.

Pobratimski gradovi
-------------------

* Španija Cádiz, Španjolska
* Brazil Recife, Brazil
* Francuska Brest, Francuska
* Italija Mariglianella, Italija
* Argentina Mar del Plata, Argentina
* Venezuela Caracas, Venecuela

Panorama grada iz zrakaPanorama grada iz zraka

Izvori
------

1. 1 2 3 4  „*Spain: Galicia*" (engleski). City population. Pristupljeno 22.10.2018.
2. 1 2 3 4 5 6 7 8 9 10 11 12 13 14 15 16  „*A Coruna*" (engleski). Encyclopædia Britannica. Pristupljeno 22. 10. 2014.

Vanjske veze
------------

***A Coruña*** na Wikimedijinoj ostavi

* *Concello da Coruña* ()